Cosmin Matei a fost depistat pozitiv cu substanţa "5-metilhexan-2-amină" după meciul Sepsi – Universitatea Craiova, scor 1-3. Mijlocaşul covăsnenilor va fi pus sub acuzare şi riscă o suspendare de durată.
Fostul preşedinte al ANAD, Cristi Balaj, a dezvăluit la FANATIK SUPERLIGA că fotbalistul de la Sepsi riscă doi ani de suspendare, dar dacă îşi va demonstra nevinovăţia, ar putea chiar să scape:
"Este o substanţă specifică, sancţiunea maximă este de doi ani. În urma unei audieri, a unui proceduri unde jucătorul va fi invitat, suspendarea poate fi redusă.
De obicei, proba B nu schimbă lucrurile. Până la urmă, concentrarea ar trebui să fie pe lipsa intenţiei şi a vinovăţiei. Să demonstreze că nu a avut intenţia de a lua acele substanţe, ca în cazul Simonei Halep.
Dacă se dovedeşte că nu a fost intenţie, suspendarea poate să se reducă la 0-8 luni. Poate chiar să scape de suspendare. Atunci când apar în comisii, sunt oameni care judecă. Dacă sportivul poate lămuri, orice este posibil.
Nu are cum echipa să piardă rezultatul unui meci, chiar dacă a fost în competiţie. Pentru a se anula în rezultat, trebuie să fie cel puţin trei jucători depistaţi pozitiv.
Pot să ia 2-3 jucători de la fiecare echipă. Intenţia de doping e mai greu de demonstrat, sunt sigur că jucătorul va aduce argumente în favoarea lui. Aici e vorba de substanţă specifică, iar suspendarea este de doi ani.
La Simona Halep a fost vorba de substanţă nespecifică şi sancţiunea porneşte de la 4 ani acolo. Este încadrată în grupa steroizilor. Gradul de vinovăţie poate să fie de trei feluri: semnificativ, normal, redus.
Nu cred că jucătorii se pot dopa la noi. Sunt foarte multe teste, din păcate apar şi greşeli. Aceste greşeli reprezintă lecţii educative pentru ceilalţi. E foarte important să analizezi corect, să fii atent când iei suplimente.
Să colaborezi cu medicul echipei. Sunt la curent cu tot ce înseamnă lista interzistă. Obligatoriu, un jucător trebuie să coopereze cu cei din staff-ul medical. Sunt cele mai bune lecţii educative", a spus Cristi Balaj la FANATIK SUPERLIGA.